میں تھال میندی دا چئی کھڑی آں

سہرا

میں تھال میندی دا چئی کھڑی آں

وے میں تاں پھُلاں والی سیج وِچھائی کھڑی آں

ہتھ بنے دی میندی دے رتڑے

ڳانا جوڑ بݨائی کھڑی آں

وے تیݙے ڳانے کوں سبھو رنگ لائی کھڑی آں

اکھیں نوشاہ دیاں ٻلن مشعالاں

کجلا جوڑ بݨائی کھڑی آں

وے تیݙے کجلے کوں سبھو رنگ لائی کھڑی آں

سِر ننڈھے دے پنج رنگ سوہݨا

سہرا جوڑ بݨائی کھڑی آں

وے تیݙے سہرے کوں سبھو رنگ لائی کھڑی آں

سُتھݨ بھورل دی نو نو کلیاں

جامہ جوڑ بݨائی کھڑی آں

تیݙے جامے کوں سبھو رنگ لائی کھڑی آں

 حوالہ 
سرائیکی سہرے ، مرتب: شائستہ ظہور ، چھاپہ خانہ : جھوک پرنٹرز، ملتان
ونکی:سہرا